Diari Oficial de la Generalitat Valenciana


Sumari del DOGV 7403, del 14-11-2014 (2014/10555)

ORDE 19/2014, de 12 de novembre, de la Conselleria d'Hisenda i Administració Pública, per la qual es regula el procediment electrònic per a l'accés al sistema de carrera professional horitzontal.
---------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2014/11/12/19/dof/vci/html**

### Dades del document

Número de DOGV
:   7403

Data del DOGV
:   14-11-2014

Secció del DOGV
:   I. DISPOSICIONS GENERALS

Número del document
:   2014/10043


Data del document
:   12-11-2014

Organisme emissor
:   Conselleria d'Hisenda i Administració Pública

Tipus de document
:   Ordre

Anàlisi jurídica

 Descriptors 

:   * Conselleria d'Hisenda i Administració Pública
    * legislació
    * funcionari
    * carrera professional
    * funció pública

ORDE 19/2014, de 12 de novembre, de la Conselleria d'Hisenda i Administració Pública, per la qual es regula el procediment electrònic per a l'accés al sistema de carrera professional horitzontal. [2014/10440]  
Preàmbul  
  
El Consell va aprovar, el 7 de novembre de 2014, el Decret 186/2014, pel qual es regula el sistema de carrera professional horitzontal i l'avaluació de l'exercici del personal funcionari de carrera de l'Administració de la Generalitat (DOCV 10.11.2014, d'ara en avant Decret 186/2014). L'article 34 de la dita norma preveu l'habilitació d'una aplicació informàtica a fi de facilitar i agilitzar la presentació de sol·licituds i la resolució de l'avaluació inicial i accés al sistema de carrera professional horitzontal, així com, si és el cas, l'ascens als graus successius de desenrotllament professional (d'ara en avant GDP).  
En consonància amb la dita previsió, la disposició transitòria tercera de la norma, dedicada a la regulació del procediment per a l'accés al sistema del personal que a la seua entrada en vigor tinguera la condició de personal funcionari de carrera de l'Administració de la Generalitat, establix que el dit personal, en el cas que dispose d'un compte de correu electrònic ?gva.es?, ha de realitzar, obligatòriament, la seua sol·licitud a través de l'aplicació informàtica a què es referix l'article 34 del Decret 186/2014 esmentat anteriorment.  
D'esta manera, la disposició final primera del dit decret faculta el conseller o consellera competent en matèria de funció pública per a dictar l'orde de desplegament que regule els aspectes de caràcter tècnic del procediment electrònic previst en este, i fent ús de la dita facultat es dicta esta orde, l'objecte de la qual és la regulació dels aspectes concrets del procediment d'accés al sistema de carrera professional horitzontal de qui, a l'entrada en vigor del Decret 186/2014, tinga la condició de personal funcionari de carrera de l'Administració de la Generalitat.  
  
Este procediment apareix ja regulat de manera àmplia i detallada en el decret esmentat, el qual opta per generalitzar, en tot el possible, la tramitació electrònica per a dotar, tant el personal funcionari de carrera inclòs en el seu àmbit d'aplicació, com la mateixa Administració, dels beneficis que aporten les noves tecnologies i garantir la seguretat en la transmissió i publicació de la informació.  
Perquè este procediment siga més àgil i senzill, el Decret 186/2014 preveu i precisa l'obligatorietat que es realitze electrònicament, d'acord amb el que s'establix, tant en l'article 27.6 de la Llei 11/2007, de 22 de juny, d'Accés Electrònic dels Ciutadans als Servicis Públics, com en la disposició final segona del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, per mitjà del qual es faculten les diferents conselleries perquè puguen establir l'obligatorietat de comunicar-se amb estes exclusivament per mitjans electrònics, la qual cosa es porta a efecte per mitjà d'esta orde, per tractar-se del col·lectiu de personal funcionari de carrera que, per la seua formació i capacitats, té coneixement i accés als mitjans electrònics. No obstant això, les possibles carències que puga haver-hi, si és el cas, seran ateses per la mateixa Administració.  
Com s'ha exposat, el Decret 186/2014 preveu àmpliament els criteris generals relatius al procediment d'accés al sistema de carrera professional horitzontal, i regula de forma àmplia tant l'àmbit d'aplicació com els requisits i les conseqüències jurídiques que comporta la seua utilització, i este va ser objecte de negociació amb les organitzacions sindicals.  
  
La present orde constituïx únicament un desplegament dels aspectes tècnics del procediment electrònic que no afecta cap de les qüestions ja negociades amb les organitzacions sindicals. En conseqüència amb l'anterior, i com que es tracta, a més, d'un exercici de la potestat d'autoorganització de l'Administració que no afecta les condicions de treball del personal funcionari de carrera, no és procedent la seua negociació, de conformitat amb el que preveu l'article 154 de la Llei 10/2010, de 9 de juliol, d'Ordenació i Gestió de la Funció Pública Valenciana.  
  
Per tant, i en virtut de l'habilitació prevista en la disposició final primera del Decret 186/2014, complits els tràmits de l'article 43.1 de la Llei 5/1983, de 30 de desembre, del Consell, i amb els informes previs preceptius,  
  
ORDENE  
  
Article 1. Objecte  
Esta orde té com a objecte regular el procediment electrònic per a l'accés al sistema de carrera professional horitzontal de qui, a l'entrada en vigor del Decret 186/2014, tinga la condició de personal funcionari de carrera de l'Administració de la Generalitat, així com aprovar l'aplicació informàtica corporativa dissenyada a este efecte. D'ara en avant, la dita aplicació apareixerà referida com a aplicació d'accés a la carrera.  
  
  
Article 2. Àmbit d'aplicació  
1. El que disposa la present orde serà aplicable al personal a què es referix l'article 3 del Decret 186/2014 que, a la seua entrada en vigor, tinga la condició de personal funcionari de carrera, es trobe en situació de servici actiu i dispose d'un compte de correu ?gva.es?.  
  
2. Qui tinga la condició de personal funcionari de carrera en el moment d'entrada en vigor del Decret 186/2014 i es trobe en qualsevol de les situacions referides en la seua disposició transitòria segona, es regirà pel que disposa la present orde en tot allò que li resulte aplicable.  
  
  
Article 3. Inici i obligatorietat del procediment electrònic  
1. La direcció general competent en matèria de funció pública dictarà una resolució d'inici del procediment de sol·licitud de la incorporació al sistema del personal referit en l'apartat primer de l'article anterior. La dita resolució serà publicada en el Diari Oficial de la Comunitat Valenciana (DOCV).  
2. El personal inclòs en l'àmbit d'aplicació d'esta orde que dispose de compte de correu ?gva.es?, haurà de tramitar la seua sol·licitud amb caràcter obligatori a través del present procediment, que es tramitarà íntegrament de forma electrònica.  
  
Article 4. Accés a l'aplicació  
1. La persona interessada haurà d'accedir a l'aplicació informàtica a què es referix l'article 1 d'esta orde, que estarà accessible en la seu electrònica de la Generalitat (?https://sede.gva.es?). L'accés a l'aplicació es realitzarà per mitjà de la introducció del nom d'usuari de correu ?gva.es- i la contrasenya corresponent.  
2. L'aplicació només permetrà l'accés a tot aquell personal que, segons les dades que es troben en el Registre de Personal de la Generalitat (d'ara en avant, Registre de Personal), complisca els requisits previstos per a tindre dret a l'accés al sistema de carrera professional horitzontal, segons el que disposa el Decret 186/2014, sense perjuí que, a qui no es permeta este accés, puga exercir, si és el cas, el dret a presentar la sol·licitud que considere convenient, de conformitat amb el que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
3. Els qui estiguen obligats a accedir al sistema per mitjà del procediment electrònic i no en facen ús seran objecte de tractament homogeni d'ofici per la direcció general competent en matèria de funció pública, en els termes que preveu l'apartat dotze de la disposició transitòria tercera del Decret 186/2014, una vegada finalitzat el procés d'enquadrament inicial de la resta de personal.  
  
Article 5. Termini, ompliment i presentació de sol·licituds  
1. En el termini d'un mes, comptat a partir de l'endemà de la publicació en el Diari Oficial de la Comunitat Valenciana de la resolució d'inici del procediment a què es referix l'article 3 d'esta orde, tot el personal inclòs en el seu àmbit d'aplicació haurà de sol·licitar la seua incorporació al sistema de carrera professional horitzontal i l'avaluació inicial de l'exercici, per mitjà de l'acreditació d'algun dels mèrits previstos en l'apartat 1.b de la disposició transitòria primera del Decret 186/2014.  
2. Una vegada que s'haja tingut accés a l'aplicació per mitjà de la introducció del nom d'usuari i contrasenya, esta mostrarà l'antiguitat de la persona interessada, tant en el grup o subgrup en què es trobe en situació de servici actiu com, si és el cas, en aquell o aquells en què estiga declarada en excedència voluntària automàtica. A continuació, l'aplicació mostrarà la relació dels mèrits que es troben en el Registre de Personal. Si el mèrit que pretén al·legar la persona interessada és un dels inscrits en el dit registre, haurà de seleccionar el que considere oportú d'entre els relacionats per l'aplicació.  
  
3. Quan es desitge al·legar algun mèrit diferent dels que apareixen relacionats com a inscrits en el Registre de Personal, es podran presentar aquells que s'entenguen pertinents a través de la mateixa aplicació, i annexar, en format PDF, la documentació acreditativa corresponent, a la qual haurà d'acompanyar-se, necessàriament, una declaració responsable, el model de la qual figura com a annex a esta orde, en què es faça constar l'autenticitat de la documentació que es remet, i quedarà a disposició de la Generalitat per a la comprovació, control i inspecció que estimen oportuns.  
L'Administració podrà requerir la persona interessada en qualsevol moment per tal que aporte l'original de la documentació al·legada.  
  
Si no s'annexa la documentació acreditativa del mèrit al·legat, en el termini de deu dies des que es va efectuar la dita al·legació, se'l declararà desistit del procediment iniciat i serà enquadrat d'ofici per la direcció general competent en matèria de funció pública, en els termes de l'apartat 12 de la disposició transitòria tercera del Decret 186/2014.  
  
4. Posteriorment, l'aplicació assignarà provisionalment el GDP en el qual serà procedent enquadrar la persona sol·licitant, de conformitat amb l'antiguitat que consta en el Registre de Personal.  
5. Si la persona interessada entén que són correctes tant el GDP assignat provisionalment com el mèrit que desitja al·legar per a l'enquadrament, confirmarà la sol·licitud a través de l'aplicació informàtica, la qual guardarà el registre del dia, que serà considerat com la data de sol·licitud a tots els efectes.  
6. Quan es considere que el GDP assignat provisionalment per l'aplicació no és correcte es podran presentar les al·legacions que es consideren oportunes i aportar la documentació pertinent de la forma prevista en l'apartat tercer, i s'haurà d'acompanyar, així mateix, la declaració responsable amb els mateixos requisits i efectes.  
7. La declaració responsable a què es fa referència en el present article es redactarà seguint el model que s'adjunta a esta orde com a annex. Este estarà disponible en la pàgina web de la Generalitat i, una vegada omplit, haurà d'annexar-se en format PDF junt amb la resta de documentació.  
  
Article 6. Termini extraordinari per a l'obtenció de mèrits  
1. El personal funcionari de carrera de l'Administració de la Generalitat que, en la data d'entrada en vigor del Decret 186/2014, tinga l'antiguitat requerida d'acord amb l'apartat 2 de la seua disposició transitòria primera, però no acredite la possessió d'algun dels mèrits establits en el seu apartat 1.b, sol·licitarà el seu accés al sistema dins del termini de presentació de sol·licituds i disposarà d'un termini, que finalitzarà el 31 de desembre de 2015, per a l'obtenció i acreditació dels dits mèrits.  
  
La persona interessada que es trobe en esta situació haurà de marcar la casella «No dispose de mèrits» en la pantalla en què estos apareixen detallats.  
2. Els efectes de la selecció d'esta opció seran els previstos en l'apartat quart de la disposició transitòria primera del Decret 186/2014.  
  
  
Article 7. Sol·licitud i reconeixement del complement retributiu compensatori  
1. La resolució per la qual es reconega al personal funcionari de carrera l'accés al sistema de carrera professional, per mitjà de l'enquadrament en el GDP que siga procedent, haurà d'incloure, si és el cas, el reconeixement del dret a percebre el complement retributiu compensatori a què es referixen l'article 18.2 i la disposició addicional segona del Decret 186/2014, sempre que la persona interessada sol·licite la seua percepció a través de l'aplicació d'accés a la carrera.  
2. A este efecte, l'aplicació, igual que fa amb el GDP corresponent al grup o subgrup en què la persona interessada es troba en situació de servici actiu, assignarà, així mateix, el GDP que li correspondria en els grups o subgrups en què es trobe en situació d'excedència voluntària automàtica, de conformitat amb l'antiguitat que consta en el Registre de Personal.  
En este cas, s'haurà de procedir de la mateixa manera que amb la sol·licitud del GDP del grup o subgrup en actiu, açò és, confirmant o formulant les al·legacions que siguen procedents, tal com s'especifica en l'apartat sext de l'article 5 d'esta orde.  
3. Es podrà sol·licitar el complement retributiu compensatori corresponent a cada un dels grups o subgrups en què el personal es trobe en situació d'excedència voluntària automàtica, per tal que es determinen les quanties corresponents a cada un d'estos, si bé únicament es podrà reconéixer i, per tant, percebre el complement corresponent a un dels grups o subgrups esmentats.  
Llevat que la persona interessada indique una altra cosa en la seua sol·licitud, s'entendrà que el complement compensatori a percebre serà el de major import.  
  
Article 8. Modificació de la sol·licitud  
1. Durant tot el termini de presentació de sol·licituds, la persona interessada podrà accedir a l'aplicació i presentar una nova sol·licitud que deixarà sense efecte la que haguera realitzat en un moment anterior. En este cas, la sol·licitud que es considerarà vàlida serà la presentada en últim lloc.  
2. Per a facilitar este nou ompliment, l'aplicació permetrà l'accés a l'última sol·licitud presentada i permetrà la seua modificació.  
  
Article 9. Acreditació de la presentació de la sol·licitud  
1. La presentació de la sol·licitud en el registre electrònic es podrà acreditar per mitjà del justificant expedit per este de manera automàtica.  
2. A l'efecte del còmput de terminis, serà vàlida i produirà efectes jurídics la data d'entrada que es consigne en el justificant expedit pel registre electrònic.  
  
Article 10. Resolució  
La direcció general que tinga les competències en matèria de funció pública dictarà una resolució en què es reconeixerà al personal funcionari de carrera el GDP que siga procedent en cada cas, i la notificarà, en el termini màxim de sis mesos a comptar de l'endemà del dia en què finalitze el termini previst en l'apartat 1 de l'article 5 d'esta orde. Els efectes de la falta de resolució expressa seran estimatoris.  
  
  
Article 11. Notificació electrònica  
1. Quan haja sigut dictada la resolució d'enquadrament inicial, l'accés a l'aplicació informàtica del personal funcionari de carrera de l'Administració de la Generalitat amb compte de correu ?gva.es- suposarà la compareixença electrònica als efectes de la notificació prevista en l'article 36 del Decret 186/2014.  
2. La forma d'accés serà la següent:  
a) Prèviament s'enviarà un avís de notificació de caràcter informatiu, per correu electrònic a l'adreça ?gva.es?, en el qual es comunicarà l'existència de la notificació de la resolució d'enquadrament corresponent, així com l'adreça de la pàgina web a què ha d'accedir per a obtindre-la.  
b) Este avís de notificació especificarà que, una vegada transcorreguts deu dies naturals a partir de la data de la seua recepció, sense que tinga lloc l'accés a esta, això equivaldrà al rebuig de la notificació als efectes previstos en la normativa legal vigent, llevat que es comprove la impossibilitat tècnica o material de l'accés.  
c) Quan la persona interessada accepte la notificació podrà accedir a la resolució d'enquadrament corresponent, que també tindrà format imprimible.  
3. L'aplicació guardarà registre del dia i hora d'este accés, que serà considerat, a tots els efectes, com a data de notificació.  
El sistema deixarà constància, bé de l'acceptació, bé que la persona interessada no ha accedit a l'aplicació per a la notificació electrònica, i produirà els efectes previstos en l'article 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Article 12. Accés a l'expedient  
Les persones interessades que, d'acord amb el que disposa la present orde, hagen de realitzar la seua sol·licitud per mitjà del procediment electrònic regulat en la present orde, podran consultar a través de l'aplicació informàtica l'estat de tramitació de la seua sol·licitud.  
  
  
DISPOSICIONS ADDICIONALS  
  
Primera. Efectes de la presentació electrònica de documentació  
1. La presentació de documentació annexada en format PDF, de conformitat amb el que establix l'article 5 d'esta orde, únicament tindrà efectes per a l'enquadrament en el sistema de carrera professional horitzontal, i no comportarà la seua anotació en el Registre de Personal de l'Administració de la Generalitat.  
2. Per a l'anotació dels mèrits al·legats en el dit registre, s'haurà de presentar la documentació corresponent, de conformitat amb el que preveu la Llei 30/1992, de Règim Jurídic de les Administracions Públiques i del Procediment Administratiu Comú.  
  
Segona. Habilitació a la direcció general competent en matèria de funció pública  
S'autoritza la direcció general competent en matèria de funció pública a dictar les resolucions i instruccions que calguen per a l'aplicació i el compliment d'esta orde.  
  
  
DISPOSICIONS FINALS  
  
Única. Entrada en vigor  
La present orde entrarà en vigor l'endemà de la seua publicació en el Diari Oficial de la Comunitat Valenciana.  
  
València, 12 de novembre de 2014  
  
El conseller d'Hisenda i Administració Pública,  
JUAN CARLOS MORAGUES FERRER


Còpia Permalink ELI